CELEX ID: 32012R0744
Publication Date: 2012-08-16

Document Text:
KOMISJONI MÄÄRUS (EL) nr 744/2012,
16. august 2012,
millega muudetakse Euroopa Parlamendi ja nõukogu direktiivi 2002/32/EÜ I ja II lisa arseeni, fluori, plii, elavhõbeda, endosulfaani, dioksiinide, Ambrosia spp., diklasuriili ja naatriumlasalotsiid A piirnormide ja dioksiinide rakenduskünniste osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 7. mai 2002. aasta direktiivi 2002/32/EÜ loomatoidus leiduvate soovimatute ainete kohta (1), eriti selle artikli 8 lõiget 1,
ning arvestades järgmist:
(1)
Direktiivis 2002/32/EÜ on sätestatud, et selliste loomasöödaks ettenähtud toodete kasutamine, mis sisaldavad soovimatuid aineid üle kõnealuse direktiivi I lisas sätestatud piirnormide, on keelatud. Selle II lisas on sätestatud rakenduskünnised, mille puhul tuleb algatada juurdlus, kui avastatakse selliste ainete sisalduse suurenemine.
(2)
Arseeni, fluori, plii ja elavhõbeda kohta on kehtestatud kõrgemad piirnormid sellise söödamaterjali nagu kaltsiumkarbonaadi puhul ning kõrgemad arseeni ja fluori piirnormid söödamaterjali magneesiumoksiidi puhul, aga mitte söödamaterjali kaltsiumimagneesiumkarbonaadi puhul, mis on kaltsiumkarbonaadi ja magneesiumkarbonaadi looduslik segu. Järjepidevuse huvides on asjakohane ühtlustada söödamaterjali kaltsiummagneesiumkarbonaadi puhul kehtestatud arseeni, fluori, plii ja elavhõbeda piirnormid kaltsiumkarbonaadi puhul kehtivate piirnormidega.
(3)
Euroopa Toiduohutusamet leidis oma teaduslikus arvamuses vaskkloriidtrihüdroksiidi (kolmealuselise vaskkloriidi) söödalisandina kasutamise ohutuse ja tõhususe kohta (2), et selle lisandi puhul on asjakohane kehtestada arseeni jaoks sama piirnorm kui vasksulfaatpentahüdraadi ja vaskkarbonaadi puhul. Vaskkloriidtrihüdroksiidi puhul on asjakohane muuta arseeni piirnormi.
(4)
Teatav lemmikloomade segasööda materjal sisaldab olulisel määral kala ja muid veeloomi ning nendest saadud tooteid ja/või merevetikajahu. Nendes söödamaterjalides on suur arseeni kogusisaldus. Arseen esineb nimetatud söödamaterjalides põhiliselt orgaanilise arseenina, mis on vähem toksiline. Seetõttu on asjakohane muuta arseeni piirnormi, mida kohaldatakse lemmikloomade täiend- ja täissöödale, mis sisaldab kala ja muid veeloomi ning nendest saadud tooteid ja/või merevetikajahu.
(5)
Kaks tseoliiti, natroliit ja klinoptiloliit, on natroliitfonoliidi (E566) ja vulkaanilise klinoptiliidi (E567) aktiivkomponendid. Seetõttu on asjakohane kohaldada plii jaoks natroliitfonoliidi (E566) puhul samasugust piirnormi kui vulkaanilise klinoptiloliidi (E567) puhul.
(6)
Lõhelaste kasvatamise jätkusuutlikkuse suurendamist silmas pidades hakatakse kalaõli asemel järk-järgult kasutama taimeõlisid. Selline asendamine, mis avaldaks väga soodsat mõju merekeskkonna jätkusuutlikkusele, ei ole alati võimalik tingituna endosulfaani väga madalast piirnormist kalade täissööda puhul. Euroopa Toiduohutusamet (edaspidi „EFSA”) esitas komisjoni nõudmisel teadusliku arvamuse. EFSA on kalades sisalduva endosulfaani suukaudse toksilisuse kohta tehtud avalduses (3) väitnud, et avamere sumpade söödas oleva endosulfaaniga, mille sisaldus on kuni 0,1 mg/kg, kokku puutunud kala (Atlandi lõhe) puhul ei täheldatud märkimisväärset kahjulikku mõju, ja paakides oleva sööda osas täheldati kõrgema kui praeguse piirnormiga kokku puutunud lõhe puhul ainult minimaalset kahjulikku mõju. Piiratud uuringu põhjal leidub tõendeid selle kohta, et kahjulikku mõju esines Niiluse tilaapia kokkupuute puhul endosulfaaniga paakides oleva sööda kaudu. Seetõttu on asjakohane teha ettepanek kehtestada lõhelaste täissöödas sisalduvale endosulfaanile kõrgem piirnorm, et soodustada kalakasvatuse jätkusuutlikkust, kahjustamata kalade ja inimeste tervist.
(7)
Viimased andmed näitavad, et dioksiini tase koorikloomade jahus, mis on toiduainete tootmise kõrvalsaadus ja mida kasutatakse peamiselt dekoratiivkalade söödas sisaldusega 1-3 %, on kõrgem kui praegune piirnorm. Seetõttu on asjakohane veidi suurendada dioksiini piirnormi koorikloomade jahu puhul, et oleks võimalik seda jahu söödas kasutada ja vähendada toidujäätmete hulka, kahjustamata loomade ja inimeste tervist.
(8)
Direktiivi 2002/32/EÜ eesmärk on vältida Ambrosia spp. elujõuliste seemnete sattumist keskkonda. Kuna jahvatamine või purustamine hävitab seemnete idanevuse, ei ole vaja neid teri ja seemneid, mille Ambrosia spp. tase ei vasta nõuetele, enne jahvatamist ja purustamist puhastada tingimusel, et on rakendatud ennetavaid meetmeid eesmärgiga vältida Ambrosia spp. seemnete sattumist keskkonda transportimise, ladustamise või töötlemise ajal.
(9)
Koktsidiostaatikumide diklasuriili ja naatriumlasalotsiid A osas peab tegema muudatused, võttes arvesse neile ainetele hiljuti antud lubasid, mis on sätestatud komisjoni 23. veebruari 2011. aasta määruses (EL) nr 169/2011, milles käsitletakse diklasuriili lubamist pärlkanade söödalisandina (loa omanik Janssen Pharmaceutica N.V.) (4), komisjoni 5. septembri 2011. aasta rakendusmääruses (EL) nr 888/2011, millega antakse luba kasutada diklasuriili broilerkalkunite söödalisandina (loa omanik Janssen Pharmaceutica N.V.) ning millega muudetakse määrust (EÜ) nr 2430/1999 (5), ja komisjoni 7. septembri 2011. aasta rakendusmääruses (EL) nr 900/2011, milles käsitletakse naatriumlasalotsiid A lubamist faasanite, pärlkanade, vuttide ja nurmkanade (välja arvatud munalinnud) söödalisandina (loa omanik Alpharma (Belgia) BVBA) (6).
(10)
Kuna on esitatud ettepanek suurendada dioksiini piirnormi koorikloomade jahu puhul, on asjakohane, et vastavalt suurendatakse ka direktiivi 2002/32/EÜ II lisas kehtestatud koorikloomade jahu suhtes kohaldatavat rakenduskünnist.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Direktiivi 2002/32/EÜ I ja II lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. august 2012

EuroVoc Classification:
Level 1: 100149
100147
100155
100156
Level 2: 100215
100250
100196
100244
Level 3: 13
1277
2479
2090
1268
All Concepts: 1224
1442
192
2081
3135
5451